钦定古今图书集成/明伦汇编/官常典/第543卷 > 《为广阳王北征请大将表》北魏·温子昇
## 钦定古今图书集成/明伦汇编/官常典/第543卷 > 《为广阳王北征请大将表》北魏·温子昇

今四郊多垒，三军申发，率土之滨，莫敢宁晏。况忝末
属，复董元戎，臣不尽心，谁将竭力，岂容饰让，苟违戎
重。但以军旅之事，实所未学，求保重将，随方指麾。臣
请先驱，被坚督战。若使旗鼓相望，埃尘相接，决机两
阵之间，不辞万死之地。脱独委臣，专总戎旅，兵术靡
常，军机屡变，以臣当之，必所未达，虽奉庙算，有均胶
柱